**ETTEPANEKUD**

**MERIVÄLJA LASTEAIA PROJEKTEERIMISTINGIMUSTE (nr PT247140) EELNÕULE**

**16.03.2020**

Merivälja Aedlinna Selts, Mähe Selts, Merivälja Kooli hoolekogu ja vanematekogu tervitavad algatust rajada amortiseerunud Merivälja lasteaia hoone asemele uus ja kaasaegsetele tingimustele/tervisekaitsenõuetele vastav hoone. Uue hoone järele on olnud pikaajaline, tänaseks juba kriitiline vajadus. Usume, et uus hoone aitab kaasa ka alushariduse pakkumisel sisulistele muutustele.

Olles tutvunud avalikustamisele esitatud Merivälja lasteaia uue hoone projekteerimistingimuste (nr PT247140) eelnõuga, peame vajalikuks pöörata tähelepanu alljärgnevale.

Kohalik omavalitus koolipidajana on tõdenud[[1]](#footnote-1), et Pirita linnaosa rahvastik jätkuvalt kasvab ning süveneb ka Pirita **lasteaia- ja koolikohtade defitsiit**. Isegi kui võtta aluseks pessimistlikum lähenemine ja tugineda Tallinna Haridusameti poolt tellitud ja OÜ Cumulus Consulting poolt koostatud uuringule „Tallinna linna lasteaia- ja koolikohtade vajaduse hinnang aastateks 2018 – 2040[[2]](#footnote-2)“, siis olukorras, kus laste üldarv linnaosas väheneb, kuid Pirita linnaosas õppivate Pirita laste arvu protsent kasvab[[3]](#footnote-3) (mõlemal linnaosa koolil on tugev juhtimine ja seetõttu hea arengupotensiaal[[4]](#footnote-4), samas kesklinna koolikohtade nõudluse kasv), on jätkuvalt vajadus kodulähedaste koolikohtade järele ka pikaajaliselt. Näiteks, kui aastal 2030/2031 õpiks oma linnaosas u 70% Pirita lastest, oleks vaja põhikoolikohta 1245-le lapsele.[[5]](#footnote-5)

Kui 2009 kehtestati Pirita linnaosa üldplaneering, nähti ette Pirita elanikkonna kasvupiiriks 18 000 elanikku, sealjuures linnaosa sisevajaduste rahuldamiseks vähemalt 60 lasteaiakohta iga 1000 elaniku kohta ning vähemalt 100 koolikohta iga 1000 elaniku kohta. Tänaseks on Pirita linnaosa elanike arv ligikaudu 19 000 elanikku.**[[6]](#footnote-6)**

**Lasteaiaealiste laste arv on 01.01.2020 seisuga Pirital 1149, mida on pea 2 korda rohkem kui on lasteaiakohti kokku neljas Pirital asuvas munitsipaallasteaias**.

**Põhikooliealisi lapsi elab 01.01.2020 seisuga Pirital 2366, kuid Pirital asuvas kahes koolis on põhikooli koolikohti 1279 ehk vaid 54% vajalikust.** Isegi kui Pirital oleks 2000 põhikooliealist last, kelledest 50% saavad õppida oma kodulinnaosas ja ülejäänud peavad õppima koha puudumise tõttu mujal, siis isegi olukorras, kus Cumuluse uuring väidab, et 10 aastaga väheneb Pirita laste arv 20% võrra, saame me konstanteerida vaid fakti, et kui seni on puudu 1000 koolikohta, siis 20% vajaduse vähenemisel jääb jätkuvalt puudu 600 kohta. Kohti jääks üle üksnes juhul, kui laste arv väheneks piirkonnas üle 50%, kuid see on arvestades linnaosa elamuarendust ja keskmisest nooremat rahvastikku äärmiselt ebatõenäoline.

Samas on viimastel aastatel vajalike uute põhikoolikohtade loomine saanud võimalikuks vaid olemasolevate, Merivälja Koolis ja Pirita Majandusgümnaasiumis (PMG) õppivate laste arvu suurendamisel koolide õpikeskkonna kvaliteedi languse arvelt. See kehtib eriti Merivälja kooli osas[[7]](#footnote-7).

Põhikoolikohtade senisel viisil juurdeloomine ei ole enam ruumikitsikuse tõttu võimalik. Lisaks tekib lähiaastatel Pirita linnaosas järsk vajadus gümnaasiumikohtade järele, mistõttu ka PMG juurdeehitus ei kataks Pirita linnaosa tegelikke vajadusi põhikoolikohtade osas. Senises mahus (s.o 36%) põhikoolikohtade vajaduse rahuldamine rändega kesklinna ei ole edaspidi võimalik kesklinna enda vajaduste suurenemise tõttu[[8]](#footnote-8), lisaks on suund kesklinna koolidesse asumaõppimiseks katsete kaotamisele, st senised eliitkoolid muudetakse piirkonnakoolideks. Merivälja Kool, mis on rajatud kuni 430 õpilasega kooliks ja kus veel 2015 õppis 382 last, on tänaseks paisunud 575 õpilasega kooliks. Kõige pessimistlikuma prognoosi kohaselt kasvab koolis õppivate laste arv lähimal viiel aastal veelgi. Merivälja koolis on õppimine juba täna viidud osaliselt kahte vahetusse ja õpperuumide puuduse leevendamiseks on kasutusele võetud ajutised moodulhooned lasteaia territooriumil. PMG, mis on mõeldud kuni 800 õpilasega kooliks ning kus veel 2015 õppis 755 last, on tänaseks kasvanud 889 õpilasega kooliks ning pessimistliku prognoosi kohaselt kasvab õpilaste arv lähiaastatel 950-ni.

Eelnevalt väljatoodu valguses saab väita, et Pirita linnaosa lasteaia ja kooliealiste laste arv (mis alates 2001 aastast pole kordagi langenud alla 200 lapse sünni aastas) annab kindlustunde, et hea kodulähedase hariduse andmise võimaluse loomine läbi uute koolikohtade loomise vähendab oluliselt laste igapäevast sunnitud liikumisvajadust Pirita ja teiste Tallinna linnaosade vahel, hoiaks oluliselt kokku väärtuslikku aega ja koormaks oluliselt vähem Tallinna ühistransporti. Oleme veendunud, et tugev kool kodu lähedal pidurdab oluliselt kesklinna õppima suundumist. Kahjuks paremad õpetamistingimused mujal (nt aineõpetajal oma klassiruumi olemasolu või paremad palgatingimused naabervallas), on ohukohaks õpetajate lahkumisel, mis mõjutaks negatiivselt tugeva kooli tekkimist.

Olukorras, kus Pirita linnaosas ei ole enam vaba maad ühiskondlike ehitiste rajamiseks ja viimastel aastatel on ka erakätes olnud ühiskondlike ehitiste rajamist võimaldavad sotsiaalmaad läbi detailplaneeringute muudetud elamumaaks, on ainuvõimalik Pirita haridusvõrku planeerida teadlikult ning vähesed linnale kuuluvad sotsiaalmaad võtta kasutusele maksimaalselt kõrge kasutusefektiivsusega.

**Eelnevast tulenevalt teeme ettepaneku liita Haaviku tee 10 ja Haaviku tee 10a kinnistud ning projekteerida ja ka rajada liidetud kinnistule Merivälja Kooli ruumipuuduse leevendamiseks ja normatiividele vastava õpikeskkonna tagamiseks lisaks lasteaiale Merivälja Kooli algklassidele õppepind, kus hakkaksid õppima esimese kooliastme õpilased ehk esimene kuni kolmas (neljas) klass kahe või kolme paralleelina[[9]](#footnote-9).**

Märgime, et kaalusime põhjalikult ka muid variante, kuid näeme, et uue lasteaiahoonega konstruktiivselt ühendatud kooli algklasside osa loob sünergiat mõlema asutuse vahel, annab märgatavat kokkuhoidu ristkasutatavate ruumide näol, tõstab oluliselt Merivälja lasteaia ja kooli ümbruse teede liiklusturvalisust ning väärindab Merivälja asumit komplekse ja läbimõeldud hariduslinnaku näol. Samuti on võimalik osade ruumide ristkasutus u 220 m kaugusel paikneva Merivälja kooli ruumidega (nt spordisaal ja ujula) õppetöö läbiviimiseks. Sellisel juhul puudub vajadus näiteks sporditaristu projekteerimiseks ja väljaehitamiseks.

Oleme veendunud, et linnale kuuluvate Haaviku tee 10 ja Haaviku tee 10A kinnistute kogupindala (9643 m2) arvesse võttes on üldplaneeringuga lubatud maksimaalse 30% täisehituse puhul võimalik läbimõeldult luua hoonestus, mis täielikult rahuldab nii uue lasteaiahoone kui Merivälja kooli algklasside õppepindade vajaduse.[[10]](#footnote-10) Meie hinnangul on Merivälja kooli vajaduseks ligikaudu 1500m2 kasulikku pinda 9 klassikomplekti jaoks (sisaldab ka teisi kooli tegevusi toetavaid ruume). Antud pinna vajadus jääb optimaalse ruumikasutuse piiridesse ning on vastavuses Eesti Vabariigi haridusstrateegiaga ja suundumusega hariduse andmiseks ühes vahetuses.

Meriväljal on puudu ka ruumidest kogukondliku tegevuse läbiviimiseks, huviringide ja huvikooli jaoks. Näeme, et kõik need vajadused on võimalik polüfunktsionaalse ruumilahenduse näol antud kinnistul lahendada. Rajatav täiendav pind saaks vajadusel (nt õpilaste arvu vähenemisel, mis siiski on äärmiselt ebatõenäoline) teenida ka kogukonna huve.[[11]](#footnote-11) Kindlasti annaks algklasside osa rajamine Haaviku tee 10 liidetud kinnistule **võimaluse hoida kokku märkimisväärselt raha täiesti uue kooli rajamisel ja selle iseseisvana käivitamisel**. Ja miks investeerida moodulitesse kesklinna koolide juurde, kui võiks sama investeeringu teha tugevatena kanda kinnitavate Pirita koolide juurde? Või miks on Pirita lastele põhikoolikohtade loomiseks vaja investeerida kesklinna koolide laiendamisse, kui selle investeeringu võiks otse Piritale suunata? Kui me loome Pirita lastele kodulähedased kaasaegsed ja kõrgetasemelised õppimisvõimalused, vähendame koolikohtade survet kesklinnas ning loome eeldused tugevate koolide tekkeks enda linnaosas.

Merivälja kooli tänasel juhtkonnal on piisavalt teotahet ja kompetentsi, et edukalt juhtida eraldipaikneva algklasside osa tööd. Samasugust lahendust, st eraldiseisvat algklasside osa rajamist on praktiseerinud mitmed Tallinna koolid. Ka täna on Merivälja kooli esimesed klassid paigutatud ajutistesse moodulitesse lasteaia kinnistul ning selline lühiajaline lahendus on end õigustanud. Kavandamisperioodil oli kõhklusi, kas kool ja lasteaed sobivad ühele territooriumile. Senine kogemus kinnitab, et Merivälja kool ja lasteaed sobivad kokku. Ükski kavandamisaegsetest kahtlustest pole osutunud tõeks. Koolil, lasteaial ja lastevanematel pretensioone pole.

Algklassidele õpperuumide rajamisel Haaviku tee 10 liidetud kinnistule on võimalik suurendada Merivälja koolis õppivate laste koguarvu normikohase klasside täitumise korral 648-ni ja klassidesse lisakohtade loomisel isegi kuni 750-ni. See tooks ilma lisainvesteeringuteta tagasi nõuetekohase õpikeskkonna ka 4-9 klassis õppivatele lastele, kes jätkavad oma kooliteed olemasolevas Merivälja Kooli hoones.

Eelnevalt toodud põhjendustel palume Haaviku tee 10 liidetud kinnistu projekteerimistingimuste koostamisel ja hilisemal projekteerimisel võtta aluseks ideekavand, mis arvestaks kinnistule uushoonestuse projekteerimisel eesmärki kõrvaldada lisaks ka Merivälja kooli ruumipuuduse probleem. Palume mõista vajadust käsitleda Merivälja ja Mähe kogukonna vajadusi alus- ja põhihariduse tasandil terviklikult, sest täna/homme Merivälja lasteaias käivad lapsed on peagi Merivälja kooli õpilasteks. Soovime seega, et projekteerimistingimustes käsitletakse lisaks väga vajalikku õppepinda Merivälja kooli algklassidele.

Kuigi arhitektile jääb eelkõige võimalus sobiliku ja parima lahenduse väljapakkumiseks (kas tüüpprojekti muutmine või uus projekt), avaldame siinkohal valmisolekut kaasa rääkida ja esitada ettepanekuid lahenduse projekteerimiseks/planeerimiseks.[[12]](#footnote-12) Oleme analüüsinud mitmeid lahendusi, kuidas lubatud maksimaalse täisehituse ja ehitusaluse pinna puhul oleks võimalik läbimõeldult luua hoone, mis arvestaks nii kooli kui lasteaia ruumivajadusi, sobituksmahuliselt ja otstarbelt piirkonna väljakujunenud keskkonda ning arvestaks piirkonna hoonestuslaadi. Seejuures oleks võimalik kavandada lasteaia vajadustele vastav hoone koos suure, tervikliku, kaasaegse ja päikeseküllase õuealaga. Eeltoodule tuginedes palume primaarsena arvestada, et väljapakutava hoone lahendus arvestaks Merivälja aedlinlikku elukeskkonda, oleks sealjuures ambitsioonika arhitektuurse lahendusega ja kõrge funktsionaalsusega.[[13]](#footnote-13) Palume võimalusel projekteerimisel arvestada, et liiklemine oleks lahendatud liiklusturvalisuse tagamiseks hajutatult nii Kõivu kui Haaviku tee kaudu, samuti, et vajadusel saaks kooli ja lasteaia tegevusi eraldada. Seejuures on äärmiselt oluline projekteerida võimalikult suur, terviklik, kaasaegne ja päikeseküllane õueala, märkides seejuures, et õueala kõige väärtuslikum ala on lõuna ja läänekaarte vahel.

Soovime väljapakutud lahenduse kaalumist, projekteerimist ja ehitust tingimusega, et hoone rajamise periood ei lükkuks kaugemale võrreldes senise plaaniga uue lasteaia rajamiseks. Lasteaia territooriumile uue hoone ja koolile õppepindade rajamine ei tohiks kesta kauem kui 2 aastat[[14]](#footnote-14), sest Merivälja Kooli märgitud probleemide leevendamise vajadus, kuid teiselt poolt ka lasteaia uute ruumide rajamise vajadus, **on kriitiline**. Peame äärmiselt vajalikuks edasi liikuda tempos, mis võimaldaks alustada ehitust 2021 suvel valmimisperioodiga 2022 sügis.

Lembe Levo

Merivälja Kooli hoolekogu esimees

Kristiina Pütsepp

Merivälja kooli hoolekogu liige

Marge Aedna

Merivälja Kooli vanematekogu esimees

Tiina Randma-Liiv

Merivälja Kooli vanematekogu liige

Annely Soosaar

Merivälja Kooli vanematekogu liige

Erik Vest

Mähe Seltsi juhatuse liige, Merivälja Kooli hoolekogu liige

Külli Kroon

Merivälja Seltsi juhatuse liige, Merivälja Kooli hoolekogu liige

1. Merivälja kooli hoolekogu ja vanematekogu kohtumine 13.02.2020 Merivälja koolis Tallinna aselinnapea V. Belobrovtseviga ning Tallinna Haridusameti esindajaga; 12.03.2020 kohtumine Pirita Linnaosa vanema T. Liinatiga. [↑](#footnote-ref-1)
2. Cumuluse uuring käsitleb Pirita enda rahvastiku kasvu läbi 4 elamuarenduse piirkonna (TOP, Teletorni piirkond, Lehiku tee ja Randvere tee piirkond, Päevakoera piirkond), rõhutades vaid TOP-i arendust ca 600 elanikuga. Ülejäänud 3 arendust, mis hetkel on detailplaneeringu faasis, näevad ette 140 pere lisandumise ehk veel ca 300 inimest. Tähelepanuta on aga jäetud kogu Mähe asumi suvilate ümberehitamise perspektiiv aastaringseks elamuks ehk ca 200 peret, samuti Laiaküla/Lepiku alad, kus juba on kehtivad detailplaneeringud ning suured elamuarendused Pirita-Kose piirkonnas. Kõik need alad kokku tähendab vähemalt ca 400 pere lisandumist ehk +1000 inimest ehk 140-150 põhikoolikohta. Pirita linnaosas asuvad valdavalt suhteliselt suured ühepereelamud. See tähendab, et kui lapsed suureks kasvavad, siis suure tõenäosusega ei jää vanemad suurtesse majadesse kahekesi elama, vaid maja müüakse või üüritakse välja ning sinna kolivad uued noored pered. Mis tähendab, et pikaajalisi plaane ei saa rajada praegusele rahvastikuanalüüsile, vaid arvestama peab ka rännet. Ehk ka pikemas perspektiivis jäävad meie hinnangul Pirita piirkonda alati lapsed elama. [↑](#footnote-ref-2)
3. Cumuluse uuringu kohaselt õpib Pirita põhikooliealistest lastest vaid 51% Pirital. 36% lastest õpib kesklinna koolides. [↑](#footnote-ref-3)
4. vt tabel nr 1 – Pirita koolide laste arve klasside lõikes, kus on näha PMG populaarsuse kasv seoses uue direktoriga. Vaadake sealt palun PMG laste arvu muutust läbi aastate. Mainime siinkohal, et aastate 2010 - 2015 laste arv koolis kattub perioodiga mil kooli juhtis Rita Rumm, vaadake ka, mis on juhtunud laste arvuga koolis praeguse direktori juhtimisel. [↑](#footnote-ref-4)
5. uuringu kohaselt oleks koguvajadus 1778 last. Vt tabel nr 2. [↑](#footnote-ref-5)
6. Vt tabel nr 3, mis on väljavõte Siseministeeriumi rahvastikuregistri statistikast.   [↑](#footnote-ref-6)
7. Merivälja Kooli ruumiprobleem ei ole ainult klassiruumide, garderoobi või rekreatsioonipindade ruutmeetrite mure vt tabel nr 4. Mure on ka ruumide kvaliteedis. Näiteks keemialabor on 2017 aastast alates laeni mitte ulatuvate moodulseintega koridorist eraldatud alal, kuhu olude sunnil on sellel õppeaastal kaks klassi korraga õppima pandud. Kodunduse ja käsitööklass on sisustatud 2017. aastal pimedasse akendeta ruumi, kuhu rajati lisaventilatsioon, mis ei taga piisavalt õhku, puudub loomulik valgus. Samuti on väikeklass akendeta ruumis. Spetsialistidel puuduvad kabinetid, mis vastaksid elementaarsetele vajadustele. Selleks, et võimaldada eripedagoogile ja psühholoogile ruum lastega töötamiseks, pidid õpetajad loobuma uue maja õpetajate toast. Vt tabel nr 5. [↑](#footnote-ref-7)
8. Kui täna käib 50% Pirita lapsi teistes linnaosades koolis ja nagu ka linnajuhid on välja öelnud, et koolikohtade põuda on oodata eelkõige Kesklinnas, Lasnamäel ja Põhja-Tallinnas ehk kohtades kus Pirita lapsed täna käivad õppimas, siis piirkonnakoolide konkurents suureneb veelgi. Planeerimisel ja elluviimisel on mitmed suuremahulist elukeskkonda loovad arendusalad kesklinnas (nt Veerenni), Põhja-Tallinnas kui ka Pirital. [↑](#footnote-ref-8)
9. alla kahe klassikomplektiga põhikooli pidada ei ole jätkusuutlik [↑](#footnote-ref-9)
10. Vabariigi Valitsuse määruse „*Tervisekaitsenõuded koolieelse lasteasutuse maa-alale, hoonetele, ruumidele, sisustusele, sisekliimale ja korrashoiule*“ § 5 lg 3 kohaselt mänguväljaku pindala lapse kohta peab olema vähemalt 7,5 m2. Kui lasteasutuse lähedal on lastele mängimiseks sobiv mets või park, võib lasteasutuse mänguväljaku pindala lapse kohta olla 5 m2. Sama määruse § 6 lõike 6 kohaselt mängu- ja magamisruumis peab põranda pindala olema iga lapse ja täiskasvanu kohta vähemalt 2 m2. Mängu- ja magamisruum võib olla ühendatud, kui põranda pindala lapse kohta on vähemalt 4 m2. Projekteerimistingimuste taotlusest nähtub, et lasteaia rühmaruumid on kavandatud teenindama 20 last ühe rühma kohta. Seega minimaalne vajalik mänguväljaku pindala lasteaia territooriumil on 1500 m2 eeldusel, et igas rühmas on 20 last (kui lasteaias on ka sõimerühm(asid), siis on seal laste arv 16). Merivälja lasteaia lähedal, so 450 m kaugusel, on Merivälja park. Kui arvestada mängualana ka Merivälja parki, siis minimaalne vajalik mänguväljaku pindala lasteaia territooriumil on 1000 m2. Projekteerimistingimuste taotluse seletuskirja kohaselt kinnistu võimalik täisehitusprotsent on 30%. Seega Haaviku tee 10 kinnistul on maksimaalselt võimalik ehitada 2723 m2 ning Haaviku tee 10 ja 10a kinnistute liitmisel üheks kinnistuks 2893 m2. Projekteerimistingimuste taotlusest nähtub, et tulevase lasteaia hoonete (peahoone koos abihoonetega) ehitusalune kogupindala vajadus on ligikaudu 2100 m2. Kavandatava lasteaia parkla ja teealuse maa vajadus on u 1500 m2. Seega lasteaia minimaalne territooriumi vajadus on teemaa-ala (1500 m2), hoonete alune maa-ala (2100 m2), õueala (1500 m2), kokku 5100 m2. Seega koolile vajaliku hooneosa koos kaasnevaga rajamiseks on Haaviku tee 10 kinnistul ruumi 3989 m2 ning kinnistute liitmisel 4543 m2. Tegelikkuses koolil nii suurt territooriumiosa vaja ei ole. Vabariigi Valitsuse määrus „*Tervisekaitsenõuded koolidele*“ ei sätesta koolile minimaalselt pindala õuealale. Koolile hooneosa kavandamisel on võimalik lasteaialastele projekteerida suur (vähemalt 3000 m2), terviklik, kaasaegne ja päikeseküllane õueala. [↑](#footnote-ref-10)
11. 2009, kui otsustati sulgeda Merivälja raamatukogu, anti Merivälja kogukonnale lubadus rajada uus raamatukogu Merivälja kooli juurde. Kahjuks antud lubadus pole realiseerunud, kuigi selle olemasolu on kvaliteetse õpikeskkonna üheks osaks. [↑](#footnote-ref-11)
12. seletuskirjas on välja toodud alljärgnev: "Ideekavand ei ole eelprojekti eelduseks vaid käsitletav illustratiivsena." [↑](#footnote-ref-12)
13. Näiteks Pirita Kose uue lasteaia projekteerimisel ja ehitamisel võeti maksimaalselt arvesse eesmärki rajada parima õpikeskkonnaga lasteaiahoone ning 2018 sügisel valminud hoone ruumilahenduse näol võib täna öelda, et lasteaed vastab igati laste, lastevanemate, õpetajate ja lasteaia tugipersonali ootustele. Halva näitena saab tuua Merivälja Kooli kinnistule uue hoone (spordihoone) rajamist, mis oma välisilmelt ja mahtudelt on vana hoone juures sobimatu. [↑](#footnote-ref-13)
14. Näiteks GAG, mille puhul projekteerimine kestis 9-10 kuud, ehitamine 12-14 kuud. [↑](#footnote-ref-14)